b'\n_START_ARTICLE_\nMobitel (operater)\n_START_PARAGRAPH_\nMobitel je bil prvi slovenski mobilni operater. Od novembra 2013, ko je Telekom Slovenije izvedel zdru\xc5\xbeitev blagovnih znamk v eno krovno blagovno znamko, je Mobitel ime za storitve na mobilnem segmentu in ime mobilnega omre\xc5\xbeja Telekoma Slovenije, s katerim podjetje ponuja mobilne komunikacije GSM, UMTS in LTE.\n_START_SECTION_\nZgodovina\n_START_PARAGRAPH_\nDru\xc5\xbeba Mobitel je bila ustanovljena oktobra 1991. Ustanovitelj dru\xc5\xbebe je bilo tedanje po\xc5\xa1tno in telekomunikacijsko podjetje PTT Ljubljana in kasneje pridru\xc5\xbeena druga slovenska PTT podjetja. Istega leta je podjetje poskusno vzpostavilo analogno omre\xc5\xbeje NMT za mobilno telefonijo v Sloveniji._NEWLINE_V letu 1994 PTT Slovenija lo\xc4\x8di po\xc5\xa1tne in telekomunikacijske dejavnosti ter telekomunikacijske dejavnosti in infrastrukturo prenese na novoustanovljeni Telekom Slovenije. Telekom Slovenije tako v letu 1995 postane lastnik dru\xc5\xbebe Mobitel, ki z vladnim odlogom tudi postane nacionalni operater digitalnih mobilnih komunikacij. Mobitel leta 1996 zgradi svoje GSM omre\xc5\xbeje in postane \xc4\x8dlan mednarodnega zdru\xc5\xbeenja GSM Association, kar omogo\xc4\x8di sklenitev prvih pogodb o medsebojnem gostovanju v omre\xc5\xbejih v tujini (roaming)._NEWLINE_V letu 2001 je bilo omre\xc5\xbeje posodobljeno za prenos podatkov prek GPRS, od leta 2002 omre\xc5\xbeje podpira ve\xc4\x8dpredstavna sporo\xc4\x8dila MMS, z letom 2003 so uporabnikom omre\xc5\xbeja na voljo ve\xc4\x8dpredstavne vsebine na mobilnem portalu._NEWLINE_Novembra 2001 je dru\xc5\xbeba pridobila koncesijsko pogodbo za vzpostavitev tretje generacije mobilnih telekomunikacij UMTS, ki je bilo vzpostavljeno decmebra 2003 (med prvimi na svetu). Leta 2008 je celotno UMTS omre\xc5\xbeje nadgrajeno s tehnologijama HSDPA in HSUPA, aprila 2010 pa \xc5\xa1e s tehnologijo HSPA+, kar je v omre\xc5\xbeju omogo\xc4\x8dilo vi\xc5\xa1je hitrosti prenosa podatkov._NEWLINE_Vzporedno se je gradilo tudi omre\xc5\xbeje \xc4\x8detrte generacije mobilnih telekomunikacij LTE, ki je bilo v juniju 2011 preizkusno vspostavljeno na frekven\xc4\x8dnem podro\xc4\x8dju 1800 MHz._NEWLINE_Julija 2011 je bil Mobitel uradno pridru\xc5\xbeen podjetju Telekom Slovenije, ki je prevzelo vse njegove dejavnosti.'